  Виталий Пронин Нырысетӥ элькун больницаысь гастроэнтерологА. Бессонов санавиациен гуртъёсы пота.Алексей Бессоновлэн архивысьтыз Кылем арын гужем Удмуртиын ужаны кутскиз санитарной авиация. Табере шаермылэн пӧртэм сэрегъёсысьтыз секыт висисьёсты вертолётэн син куспын вутто Ижысь больницаосы. Санитарной авиация шаерамы кылдӥз «Тазалыкез утён» нацпроект чотын. Кылем арын июльысен декабрь толэзёзь инметӥ лобась «скорой» ӝог юрттэт сётӥз 98 висисьлы, туэ 5 толэзь куспын — 70-лэсь ятырезлы. Вертолёт ёросъёсы пота, адямилэн улонэзлы кышкытлык кылдэмын ке: сюлмыз кутэмын, инсульт шуккемын, сутскыны яке зол сӧсырмыны шедемын, вирыз зол кошке. Тазалыкез утёнъя министерство ивортэмъя, кемалась ик ӧвӧл Иже вуттэмын вал мунчоын пӧсьвуаськем пияш, 20 процентлэсь ятырез мугорыз сульӟектэмын. Сое вуттӥзы Нырысетӥ элькун больницаысь ожоговой отделение. Та бӧрсьы ик вертолёт дыртӥз Сьӧлта палъёсы: отын но нылпи сӧсырмыны шедем, сюрлыез чигыса. Куазь умой ке, нунал куспын санавиация ичизэ 3 интые пота, шутэтскон нуналъёсты уг тоды.Вертолётэн висись доры лобо реаниматолог но висисьлэн диагнозэзъя эмъясь. Нырысетӥ элькун больницаысь гастроэнтерологияя ёзэн кивалтӥсь, вылӥ квалификациен гастроэнтеролог Алексей Бессонов санавиациен секыт висись доры лобаз. — Нырысетӥ элькун больницаын ужам сяна, Тазалыкез утёнъя министерстволэн валтӥсь внештатной гастроэнтерологез луисько. Азьвыл ёросысь висись доры ӧтён вуэ ке вал, сюрес вылэ потылӥмы реанимобилен. Асьтэос валаськоды, шуом, Глазов палъёсы вуыны сюрес вылын трос дыр бырылӥз. Туж шумпотӥсько, шаерамы санавиация кылдӥз шуыса. Тани кемалась ик ӧвӧл 3 час куспын Ижысен Балезино каргуртозь вуимы, висисез эскеримы, берлань Иже берытскимы, — шуэ Алексей Геннадьевич. Балезино каргуртысь висисез вуттоно луиз Нырысетӥ элькун больницае. Ӝушысьтыз вир кошкыны кутскем, вирыз урод, уг орсмы. Вылаз ик,тыосаз кык палаз ик воспаление кутскемын. Адямилэн пневмония бере, кин тодэ, оло, со коронавирусэн черламын. Иже вуттыса, Балезиноысь висисьлы тест лэсьтӥзы — чер шараямын ӧй вал. — Коронавирусэз шараяськысал ке, ми сое интыясалмы обсерваторе, больницаямы та ёз кылдытэмын. Висись доры лобыкумы, висёнлэсь утиськон куронъёсты сак чакласькомы: сётӥське нимысьтыз комплект — быдэс мугор, ым-синъёс пытсамын луыны кулэ, —шуэ эмъясь. ________ Елена НИКИТИН  